Den første tiltalte i den omfattende bestikkelsessag, Atea-sagen, har været på anklagebænken.

Det drejer sig om en tidligere it-ansat i Københavns Kommune, som i 2014 købte en Apple Ipad Air og en Iphone 5s til en samlet værdi af 10.400 kroner. Men han betalte kun 2.000 kroner for de to produkter. I retten forklarede han, at det var travlhed, der gjorde, at han ringede til Atea og bad om privat it-udstyr.

- Jeg skulle giftes og manglede en gave, og så havde jeg mange ting, jeg skulle lave færdigt på arbejdet og havde ikke tid til at gå i Elgigangen. Så jeg ringede til Atea og spurgte, om de kunne levere privat, og så fik jeg mulighed for at få leveret dem privat, sagde den tiltalte.

Konen betalte

Sagen begyndte at rulle for halvandet år siden, da det kom frem, at ansatte hos Region Sjælland og Rigspolitiet har modtaget blandt andet rejser og middage fra it-leverandøren Atea.

I forbindelse med en omfattende ransagning i juni i år blev it-ansatte hos yderligere syv offentlige myndigheder sigtet for uberettiget at have modtaget gaver fra Atea. I den forbindelse er der rejst tiltale mod 12 personer, sigtelsen er frafaldet mod ni personer, og politiet mangler stadig at efterforske 10 sager.

Læs også : GRAFIK Her er de involverede i Atea-sagen

Til den ansatte hos Københavns Kommune fortalte Atea, at "det kunne man godt finde ud af":

- Han sagde, vi måske kunne finde en demovare eller nye apparater. Vi aftalte, hvornår jeg kunne være der. Så havde han en telefon og ipad, og det var fint. Så tog jeg dem hjem og pakkede dem ind, fortalte den tiltalte, der først senere blev klar over, at Atea kun skulle have 2.000 kroner for apparaterne. Et beløb, som hans kone betalte, fordi de skulle bruges i hendes firma, fremgik det af hans forklaring.

Sagen kort om Atea-sagen • Handler om bestikkelse af offentligt ansatte.

• Sagen rullede for halvandet år siden, da det kom frem, at ansatte hos Region Sjælland og Rigspolitiet har modtaget blandt andet rejser og middage fra it-leverandøren Atea.

• Over 40 personer har været sigtet i den omfattende bestikkelsessag, der er kendt som Atea-sagen.

• I forbindelse med en omfattende ransagning i juni i år blev it-ansatte hos yderligere syv offentlige myndigheder sigtet for uberettiget at have modtaget gaver fra Atea. I den forbindelse er der rejst tiltale mod 12 personer, sigtelsen er frafaldet mod ni personer. Politiet mangler stadigvæk at efterforske 10 sager.

Så Champions League med Atea-ansat

Dagens anden tiltalte på anklagebænken er en tidligere ansat i en høj stilling i Københavns Kommune, der er tiltalt for at have modtaget en lang række it-udstyr til en samlet værdi af 43.359 kroner.

Han har blandt andet modtaget fire telefoner og to ipads fra Atea. Den første telefon var en iphone3 i 2010.

- Den første iphone, jeg kom i besiddelse af, fik jeg som test-telefon til Københavns Kommune. Vi var på det tidspunkt ikke klar over, om iphones var noget eller ikke var noget, fortalte han.

Læs også : Forsvarer i bestikkelsessag: Tvivlsomt om det overhovedet er ulovligt

Det var Københavns Kommunes kontakt hos Atea, der afleverede telefonen til den tiltalte. Det gjorde han, hver gang der skulle testes en ny telefon:

- Den første iphone havde jeg et års tid eller halvanden. Så kom (ansatte hos Atea) med en anden, jeg skulle teste, og så gik jeg i gang med det. Den lå i min skuffe et stykke tid, indtil jeg tænkte, den kunne en af mine børn bruge, og så gjorde jeg det, sagde den tiltalte.

Den højtansatte i Københavns Kommune udviklede også en tæt relation til kontaktpersonen hos Atea. I perioden, hvor den tiltalte modtog fire iphones, to ipads, en router og en bærbar computer, begyndte de to også at se hinanden privat.

- Vi kom jeg til at kende hinanden privat. Vi havde nogle fælles interesser omkring fodbold, og vi boede tæt på hinanden. Så vi Sås en gang imellem til noget Champions League-fodbold, sagde den anklagede.

Det fremgik ikke af afhøringen, om den tiltalte selv betalte for fodboldkampene.

Rykkede flere gange for faktura

Blandt it-udstyret fra Atea har den tiltalte også modtaget telefoner direkte til sin søn og kone.

- Jeg spurgte, om han kunne være behjælpelig med en telefon til min søn og min kone. Og så kom de her to telefoner, fortalte den tiltalte.

Men efter flere gange at have rykket for en faktura, gav den tiltalte op:

- Jeg har rykket for en faktura. Men på et tidspunkt opgiver man også.

Læs også : Professor om gaver til offentligt ansatte: De bør ikke være i tvivl

På spørgsmålet fra anklager Jørn Thostrup om, hvorfor han ikke anvendte et varehus eller et mere konventionelt salgssted, svarede den tiltalte:

- Jeg har det med at bruge dem, jeg kender. Også hvis jeg skal bruge en græsslåmaskine eller noget andet, så spørger jeg selvfølgelig, om jeg kunne få en god pris.

Den omfattende Atea-sag er tidligere blevet beskrevet som Danmarkshistoriens største bestikkelsessag. Der var da også stort fremmøde til det første retsmøde, hvor hele fem forsvarsadvokater var mødt som repræsentanter for andre involverede parter i sagen.